stanford-oval/wikipedia huggingface dataset:
יחסי סין–רוסיה
היסטוריה > עידן האימפריאליזם

כאשר סין נכנסה לתחום השפעת המעצמות הקולוניאליות האירופיות לאחר מלחמת האופיום השנייה (הסתיימה ב-1860), ניסתה גם רוסיה לקדם את האינטרסים שלה בסין. לדוגמה, היא תמכה בתנועות עצמאות אסלאמיות ומונגוליות כדי לערער עוד יותר את חוסר היציבות, רוווית ההתקוממויות בצפון סין. כאשר מרד הבוקסרים דוכא בשנת 1900, פרס הצאר ניקולאי השני כוחות במלחמת רוסיה-סין ובמקביל כבש את מנצ'וריה עם כוח של 200,000 חיילים בתואנה של רצון להילחם שם בבוקסרים. בהקשר זה, סוכם בחוזה בפברואר 1901 שסין תקבל את אזור מנצ'וריה בחזרה, אך רוסיה תוכל להציב שם חיילים כדי להגן על קווי הרכבת, ולמעשה להקים מדינת חסות על מנצ'וריה. רוסיה חיזקה אפוא את הרושם בצד הסיני שהיא אחד הגופים האימפריאליים התוקפניים והגרועים ביותר.
היסטוריה > ייסוד ברית המועצות והרפובליקה הסינית

גם לאחר תום מלחמת העולם הראשונה, שבה לחמה הרפובליקה הסינית לצדן של מדינות ההסכמה, מצבה לא השתפר. יתר על כן, המדינה הייתה תחת השפעה חזקה של כוחות זרים וחשופה לניסיונות ההתפשטות של יפן.
עם זאת, רוסיה כבר לא הייתה אחד מכוחות אלו, לאחר שנשלטה על ידי המפלגה הקומוניסטית הרוסית מאז מהפכת אוקטובר, אשר גינתה את המדיניות האימפריאליסטית של הצאר. הם הצהירו בפני הרפובליקה הסינית, שהייתה אז בשליטת המצביאים, כי הם מוותרים על כל תביעה על השטחים הסיניים שהועלתה על ידי האימפריה הצארית. יתר על כן, באמצעות הקומינטרן, תמך לנין הן בלאומנים סון יאט-סן ולאחר מכן בצ'יאנג קאי שק (הקוומינטנג) והן במפלגה הקומוניסטית הסינית, שנוסדה ב-1921: שתיהן היו בנויות במבנה של קאדר שהרכיב את ראשות המפלגה והתבסס על הדוגמה של לנין. שתיהן קיבלו תמיכה לוגיסטית וכן יועצים אידאולוגיים וצבאיים, שאפשרו לברית המועצות להפעיל השפעה מסוימת. ב-1923, על פי דרישתם, הוקמה החזית המאוחדת הראשונה (אנ'), שבה נלחמו שתי המפלגות היריבות ביחד, כנגד המצביאים. במהלך שיתוף הפעולה הסובייטי-סיני נסעו גם קאדרים רבים לרוסיה כדי ללמוד, ובכך תרמו לחילופי תרבות בתוך האליטות.
היסטוריה > מלחמת האזרחים הסינית (1943–1949)

במהלך שנות ה-40 של המאה ה-20 התנהלה בסין מלחמת האזרחים הסינית בין הקומוניסטים בראשות מאו דזה-דונג לבין הלאומנים בראשות צ'יאנג קאי שק. תוצאות המלחמה לא היו ברורות במשך זמן רב, וזאת בזמן שמנצ'וריה נכבשה כבר ב-1937 על ידי היפנים. בחלוף הזמן התברר שהקומוניסטים מכוונים את עצמם כלפי ברית המועצות והלאומנים כלפי ארצות הברית. חשיבות רבה הייתה לכך שסטלין לא תמך בקומוניסטים בסין באופן מהותי, אלא ראה בלאומנים שותפים אמינים ומהימנים יותר ותמך בקוומינטנג באספקת אמצעי לחימה. המפלגה הקומוניסטית הסינית שמרה ציוד וחיילים למלחמת האזרחים לאחר שהסתיים הכיבוש היפני בסין. היה זה משתי סיבות עיקריות: ראשית, מנצ'וריה נכבשה מאז 1945 על ידי ברית המועצות, שהצליחה לגרש את היפנים מהאזור תוך תשעה ימים בלבד. מוסקבה השיגה זכויות מיוחדות על מסילות ברזל באזור ובמיוחד חשובה הייתה גישתה לנמלים נטולי קרח. עם זאת, זכויות אלו יכלו להיות מוכרות רשמית רק על ידי הלאומנים - סטלין דבק בתחזית שלו לניצחון לאומני במשך זמן רב. שנית, הוא ניסה להדוף את שני היריבים הסיניים זה מול זה כדי לבסס את ברית המועצות ככוח הדומיננטי.
בשנת 1946 נסוגו הכוחות הסובייטים ממנצ'וריה. רק ב-1948 הצליחו הקומוניסטים לכבוש במלואו את מה שהיה אז המרכז התעשייתי של סין. זה היה צעד חשוב לקראת הניצחון הסופי של הקומוניסטים והכרזה של מאו על הרפובליקה העממית של סין ב-1949. הלאומנים ברחו לטאיוואן כמפסידים של מלחמת האזרחים והקימו בה את הרפובליקה של סין.
היסטוריה > 1950–1956 – ברית

ב-1950 חתמו סין וברית המועצות על הסכם ידידות. הוא הבטיח ברית במקרה של תוקפנות יפנית (או מדינות בעלות ברית ליפן; כלומר ארצות הברית); סטלין נאלץ לוותר על זכויות מיוחדות במנצ'וריה. פרויקטים כלכליים משותפים יצאו לדרך והחל סיוע כלכלי לסין. להסכם היה אופי חריג בכך שהצביע על עצמאות סינית. גם לאחר מותו של סטלין ב-1953 דבר לא השתנה בברית - תחת חרושצ'וב היה הסכם דומה, שהורחב ב-1954. המניע העיקרי להסכם משני הצדדים היה יצירת משקל נגד לדומיננטיות של ארצות הברית. סין הייתה זקוקה גם למומחיות הטכנולוגית של אנשי מקצוע סובייטים.
היסטוריה > סדקים ראשונים בקואליציה

הסדקים הראשונים בברית הופיעו בקונגרס ה-20 של המפלגה הקומוניסטית בברית המועצות ב-1956 במוסקבה. ראשית, ניקיטה חרושצ'וב הציג את העיקרון של דו-קיום בשלום. בשעה שמאו בחר בכיוון אגרסיבי יותר ויכול היה לקבל רק באופן שטחי את הרעיון החדש. שנית, חרושצ'וב החל בביקורת הקשה על סטלין (דה-סטליניזציה) ובהקשר זה גם את הביקורת על פולחן האישיות של יוסיף סטלין, שהשפיעה בעקיפין גם על מאו, שכן מאו עסק גם בפולחן אישיות סביב עצמו.
יתרה מזאת, הסינים חרגו יותר ויותר מהמהלך הכלכלי-פוליטי של המודל, שתמך בפיתוח המוגבר של התעשייה הכבדה, שמאחוריה ענפים כלכליים אחרים קיבלו חשיבות פחותה. בניגוד לכך, מאו וחסידיו סברו שלפיתוח החקלאות והתעשייה הקלה הנלווית יש עדיפות עליונה. באופן כללי, ניתן לתאר את הסיבות לניתוק בין שתי המדינות כעימותים אידאולוגיים שנבעו מהסתירות בין מדיניותו של חרושצ'וב לבין המאואיזם.
יתר על כן, סין ביקשה תמיכה מברית המועצות בשלוש נקודות ולא קיבלה אותה. המשא ומתן על אספקת טכנולוגיה גרעינית לסין נמשך לאורך שנות ה-50, אך מוסקבה לא סיפקה דבר מהותי. בנוסף, לסין היו סכסוכי גבול עם הודו, אך ברית המועצות, לא תמכה בסין כי בין היתר היא עצמה ייצאה נשק להודו. ולבסוף, מוסקבה התנערה משאלת טייוואן כדי לא להחריף את המתיחות בינה ובין ארצות הברית ולכן לא תמכה בסין בהפצצת קומוי (Quemoy) שבמצרי טיוואן ב-1958.
היסטוריה > קרע גלוי

בשנת 1960 החזיר חרושצ'וב את כל המומחים הסובייטים מסין. הייתה זו היציאה הסופית מן הברית. כתוצאה מכך, צנח נפח הסחר הדו-צדדי בין שתי המדינות. ממשלות המדינות החלו לבקר בגלוי אחת את השנייה, אם כי בצורה עקיפה, כשסין מותחת ביקורת על מדיניות בולגריה הפרו-סובייטית בעוד שברית המועצות מותחת ביקורת על מדיניות אלבניה הפרו-סינית.
התעוררות חדשה של מתח הדדי התרחשה ב-1962. סכסוך גבול סיני-הודי חדש הניע את ברית המועצות למתוח ביקורת קשה על הסגנון התוקפני של סין. ברית המועצות חששה שמדינות בלתי-מזדהות (הודו במקרה זה) עלולות לנוע כתוצאה מהסכסוך אל מחנה המדינות המערביות. הסכסוך החריף על ידי ברית המועצות שסיפקה נשק להודו. הרפובליקה העממית של סין מצדה מתחה ביקורת על מדיניותו של חרושצ'וב במשבר הטילים בקובה כסימן לחולשה ולכניעה. המתחים התאפיינו גם בקונפליקטים אידיאלוגיים: המשך המאבק ב"מחנה האימפריאליסטי", פולחן האישיות, והשאלה איזו מפלגה צריכה לתבוע את ההנהגה האידאולוגית בקומוניזם העולמי.
העימות הגיע לשיאו בסכסוך הגבולות הסיני-סובייטי של 1969, על נהר האוסורי. הסכסוך הוכל על ידי שני הצדדים ולא התפתח לכדי עימות נרחב, אך לראשונה נלחמו צבאות ממדינות עם משטר קומוניסטי זה בזה, כמו גם אלה של שתי מעצמות גרעיניות (סין הצליחה לפוצץ את פצצת האטום הראשונה שלה ללא עזרה רוסית ב-1964).
עם זאת, מצב הסכסוך השתנה לאט כשסין חיפשה קשר עם ארצות הברית. קשר זה התקדם כשב-1971 הרפובליקה העממית של סין קיבלה מושב קבוע במועצת הביטחון של האו"ם וב-1972 הגיע ביקורו הממלכתי הרשמי של נשיא ארצות הברית, ריצ'רד ניקסון בבייג'ינג. המגע הישיר והאישי הראשון בין שתי הממשלות היה ביקור חשאי של מזכיר המדינה של ארצות הברית דאז, הנרי קיסינג'ר, אותו השלים בזמן שנבחרת טניס השולחן האמריקאית שהתה בביקור ספורטיבי בסין שפרץ את הדרך לחידוש היחסים בין שתי המדינות.
מוסקבה הגיבה לקשר החדש הזה באסטרטגיה כפולה: מצד אחד נעשו ניסיונות למנוע כל התקרבות נוספת בין ארצות הברית לסין, ומצד שני היא סימנה על נכונות לרגיעה מול בייג'ינג. עם זאת, לפני תחילת השיחות בין שתי המדינות, דרשה סין להפחית את נוכחות הכוחות בגבול המשותף, דבר שברית המועצות לא הסכימה לו.
יחסי המדינות השתפרו באפן ניכר לאחר מותו של מנהיגה של סין מאו דזה-דונג בשנת 1976. היחסים עברו מפלה נוספת במהלך המלחמה הקרה,[דרושה הבהרה] אך לאחר התפרקות ברית המועצות, שבו היחסים לקדמותם.
בשנת 2001 נחתם הסכם אשר הסדיר את הגבול בין המדינות. באותה שנה, נוסד בשנת 2001, על ידי מנהיגי סין, רוסיה, קזחסטן, קירגיזסטן, טג'יקיסטן ואוזבקיסטן, ארגון שאנגחאי לשיתוף פעולה. הארגון שנועד לבנות אמון ולהגביר את שיתוף הפעולה הפוליטי, הכלכלי והביטחוני. תרגילים צבאיים בקנה מידה גדול, נערכים בין רוסיה וסין, אחת לכמה זמן בחסות ארגון שאנגחאי לשיתוף פעולה.
היסטוריה > המאה ה-21

החוקר האמריקאי ג'וזף ניי קובע:
"עם קריסת ברית המועצות, הסתיימה ברית דה-פקטו של ארצות הברית-סין, והחלה התקרבות בין סין לרוסיה. ב-1992 הצהירו שתי המדינות שהן שואפות ל"שותפות בונה"; ב-1996 הם התקדמו לעבר "שותפות אסטרטגית"; ובשנת 2001, הם חתמו על הסכם של "ידידות ושיתוף פעולה".
שתי המדינות חולקות גבול יבשתי אשר נתחם סופית ב-1991, והן חתמו על הסכם השכנות הטובה ושיתוף הפעולה הידידותי ב-2001, אשר חודש ביוני 2021 לחמש שנים נוספות. ערב ביקור ממלכתי ב-2013 במוסקבה של מנהיג סין שי ג'ינפינג, ציין הנשיא הרוסי ולדימיר פוטין כי שתי האומות רוקמות מערכת יחסים מיוחדת. שתי המדינות נהנו מיחסים קרובים מבחינה צבאית, כלכלית ופוליטית, תוך תמיכה זו בזו בנושאים גלובליים שונים. עם זאת, פרשנים רוסים העלו עוד ועוד חששות לגבי שאיפותיה והשפעתה של סין במרכז אסיה, אזור שהיסטורית היה תחת השפעתה של רוסיה. פרשנים אף התלבטו באם השותפות האסטרטגית הדו-צדדית מהווה עליה למדרגת ברית.
לאחר יישום הסנקציות הבינלאומיות כנגד רוסיה במהלך מלחמת רוסיה-אוקראינה, סיפקה סין הקלה כלכלית לרוסיה. זמן קצר לפני תחילת הלחימה באוקראינה, נשיא רוסיה ולדימיר פוטין נסע לאולימפיאדת החורף בבייג'ינג כדי להכריז על ידידות "ללא גבולות" עם נשיא סין שי ג'ינפינג. בפועל היו גבולות ליחסי "אין גבולות" אלה. במהלך חודשי המלחמה בראשונים, סין הדגישה בפני מדינות המערב שהיא לא מכרה נשק או חלקי מטוסים לרוסיה. בייג'ינג לא רצתה ליפול קורבן לסנקציות בעצמה, ולכן היא הציבה גבולות למערכת היחסים.
ביולי 2024 דיווח האתר "אינטליג'נס אונליין" (צר') כי רוסיה וקוריאה הצפונית הסכימו לאפשר לסין גישה ישירה לים יפן ולצפון האוקיינוס השקט, דרך נהר טומן.
יחסים כלכליים

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
כיום, רוסיה היא אחת הלקוחות העיקריים של סין מבחינת הייבוא ממנה.
ראו גם

הפיצול הסיני-סובייטי
אפו

ערך זה עוסק בהר. אם התכוונתם למשמעות אחרת, ראו .
| --- | --- |

הר אפו, 2006
 מידע כללי
 סוג הר:  הר געש שכבתי
 גובה:  2,938 מטרים
 מדינה:  הפיליפינים הפיליפינים
 מיקום:  מינדנאו
 רכס הרים:  רכס בוקידנון-דבאו
 מספר הר געש:  =0701-03
 התפרצות אחרונה:  לא ידוע
 העפלה ראשונה:  1880
 מסלול ההעפלה הקל:  שביל קידפאוואן-מאגפט
 קואורדינטות:  6°59′21″N 125°16′13″E﻿ / ﻿6.989133°N 125.270176°E﻿ / 6.989133; 125.270176
  (למפת הפיליפינים מוגדלת) מנילה קזון סיטי דבאו סיטי סבו סיטי זמבואנגה סיטי קגאיאן דה אורו מלזיה ים הפיליפינים  ים סין הדרומי אפו(למפת הפיליפינים רגילה) מנילה קזון סיטי דבאו סיטי סבו סיטי זמבואנגה סיטי קגאיאן דה אורו מלזיה ים הפיליפינים  ים סין הדרומי אפו
עיט פיליפיני
הר אָפּוֹ (בטאגאלוג: Bundok Apo) הוא הר געש שכבתי רדום באי מינדנאו. זהו ההר הגבוה ביותר בפיליפינים.
תיאור

הר אפו (מילולית "אב קדמון") הוא הר געש שכבתי פומרולי גדול המסווג על ידי המכון הפיליפיני לוולקנולוגיה וסייסמולוגיה כ"הר געש פעיל בפוטנציה" (Potentially Active).‏ צורתו חרוטית, וגובהו 2,938 מטרים, ההר הגבוה ביותר במדינה. הר אפו שוכן בין העיר דבאו סיטי ונפת דבאו דל סור במחוז דבאו ונפת קוטאבטו במחוז סוקסקסרג'ן. מפסגת ההר ניתן לצפות בעיר דבאו סיטי, 40 קילומטרים בכיוון צפון מזרח, בעיר דיגוס (Digos)‏, 25 קילומטרים דרומית מזרחית מההר, ובעיר קידאפאוואן (Kidapawan)‏, 20 קילומטרים מערבית להר. ההר מסתיים במישור שממנו מתרוממות שלוש פסגות. הפסגה הדרום-מערבית היא הפסגה הגבוהה ביותר בהר - הר געש אנדזיטי עד דקיטי הקרוי הר הגעש דבאו הכולל לוע געשי שרוחבו כ-500 מטרים ובו אגם לוע קטן. הלוע שבפסגה הצפונית הוא הצעיר ביותר. לאורך סדק המשתרע על המדרון הדרום מזרחי של ההר מגובה 2,400 מטרים ועד הפסגה יש סדרה של סולפטרות. התאריך של ההתפרצות האחרונה אינו ידוע, ואין אף עדויות היסטוריות על התפרצויות געשיות בהר.
ההר הוא אחד מיעדי טיפוס ההרים הפופולריים בפיליפינים. הטיפוס המתועד הראשון לפסגת ההר היה ב-10 באוקטובר 1880, על ידי חבורה שאותה הוביל חואקין ראחאל (Joaquin Rajal), אז המושל הספרדי של דבאו.
חי וצומח > צמחייה

הר אפו מתאפיין בחמש חבורות צמחייה נבדלות: מיערות השפלה דרך יער הררי בגובה נמוך, יער הררי גבוה וכלה בסבך שיחים בפסגה. מלבד ההבדלים הנובעים מהפרשי הגובה, יצרו גורמים נוספים כדוגמת הטופוגרפיה, הגאולוגיה, האקלים, סוגי הקרקע, ומערכות ניקוז מי הגשמים מגוון בוטני עשיר הכולל מאות מינים נדירים ואנדמיים של פלורה. ההערכה כיום היא שיש בהר כ-800 מינים של צמחים וסקולריים וצמחים שאינם וסקולריים. בין 629 מיני הצמחים שזוהו בגבהים שבין 300 ל-1,000 מטרים מעל פני הים יש 42 מינים אנדמיים, 18 מהם בסכנת הכחדה כולל הסחלב Vanda sanderiana המוצע כפרח הלאומי של הפיליפינים. ל-37 מינים יש ערך כלכלי: כעץ לבנייה, כמקור לחבלים, כמקור לסיבים לאריגת סלי נצרים, כמזון לחיות הבית וכמקור לתרופות.
פירות דוגמת הדוריאן המכונה "מלך הפירות" גדלים בשפע על מדרונות הר אפו.
חי וצומח > בעלי חיים

חרקים – 118 מינים של פרפרים השייכים ל-69 משפחות.
דו-חיים – באזור הר אפו חיים 17 מינים של דו-חיים, ובהם: Rana magna (או גם Limnonectes visayanus) - מין של צפרדע אנדמית לפיליפינים, Ansonia mcgregori - מין של קרפדה אנדמית לפיליפינים, Kaloula picta - מין של צפרדע ממשפחת המיקרוהיליים האנדמית לפיליפינים.
זוחלים - 36 מינים של זוחלים שוכנים בהר, ובהם: Naja siamensis – מין של קוברה, Hydrosaurus pustulatus – מין לטאה גדולה השייכת למשפחת החרדוניים שעל זנבה יש גידול דמוי מפרש וצב המים Cuora amboinensis.
עופות - ההר הוא בית גידול ל-272 מינים של עופות, 111 מתוכם אנדמיים לאזור. שני מינים מצויים בסכנת הכחדה חמורה העיט הפיליפיני, שהוא העיט הגדול ביותר בעולם והציפור הלאומית של הפיליפינים, ו-Cacatua haematuropygia, סוג של קקדו. עשרה מינים מצויים בסכנת הכחדה, ובהם: הינשוף Otus mirus, אוח פיליפיני, לורי מינדנאו (Tricoglosus johnstoniae) והקלאו Aceros leucocephalus. ל-96 מינים של עופות יש חשיבות כלכלית או תרבותית לקהילות הסמוכות.
יונקים - יש בהר 53 מינים של יונקים ובהם: עכבר ענקי ממין Bullimus bagobus, חזיר יבלות פיליפיני, קופיף פיליפיני, העטלף הגדול בעולם - עטלף פירות זהוב-כיפה, ואייל פיליפיני. ל-26 מבין המינים יש ערך כלכלי כמקור לבשר, לתרופות מסורתיות ולפולחן המקומי כמבשרי אותות.
שימור > הפארק הלאומי הר אפו

הכרזה מספר 59 של הנשיא מנואל קזון ב-9 בספטמבר 1936 קבעה את הר אפו כפארק לאומי. הרחבות נוספות היו בהכרזה מס' 35 מ-8 במאי 1966, והכרזה מס' 882 מ-24 בספטמבר 1996.‏ אישור חוק הרפובליקה (Republic Act) מס' 9237 קבע את הר אפו כאזור מוגן תחת הקטגוריה של פארק לאומי בשטח של 549,748 דונם; יחד עם שני שטחים נספחים בגודל של 25,000 דונם ועוד שטח בגודל של 65,000 דונם כאזור חיץ, שהוקצו עבור ניהול הפארק ולמטרות נוספות.
אף שהאזור הוכרז כפארק לאומי, השבילים המובילים לפסגת ההר מלוכלכים בערימות אשפה שהושלכה על ידי מטפסים, שנתיבי הטיפוס החדשים שהם פותחים יוצרים תנאים להתפתחות בליית קרקע על מדרונות ההר, שכבר כיום הם ערומים מצמחייה. משום כך מארגנים אגודות של מטפסי הרים וארגונים חברתיים מבצעי טיפוס מיוחדים אחרי השבוע הקדוש/פסחא, התקופה של שיא הטיפוס להר, על מנת לנקות את האזור מאשפה.
שימור > רשימת אתרי מורשת עולמית של אונסק"ו

מחלקת משאבי הטבע והסביבה (Department of Environment and Natural Resources), המוכרת בראשי התיבות של שמה (DENR) הגישה ב-12 בדצמבר 2009 את הר אפו כמועמד להיכלל ברשימת אתרי המורשת העולמית של ארגון אונסק"ו. ההר נחשב על ידי ה-DENR כמרכז האנדמיות במינדנאו. בהר יש אחד הריכוזים הגדולים של מגוון ביולוגי יבשתי כפי שהוא נמדד בסוגי הפלורה והפאונה ליחידת שטח. יש בו חמש תצורות נבדלות של יערות החל מיער גשם טרופי בחלקו התחתון ליערות של חלקו התיכון וכלה ביערות של ההר הגבוה.
חלק מהמדרונות המזרחיים הם גם בתחום מיזם ה"הידרולוגיה למען הסביבה, חיים ומדיניות" (Hydrology for the Environment, Life and Policy) של אונסק"ו הידועה בראשי התיבות של שמה (HELP). רשת ה-HELP של דבאו ממוקדת ביצירת שיתוף פעולה בין הגורמים השותפים לאזור פרשת המים של ההר.
אנרגיה גאותרמית

הר אפו מהווה מקור מעולה לאנרגיה גאותרמית. "שדה ההפקה הגאותרמי של מינדנאו" שוכן בבארנגאי של אילומאוויס (Ilomavis) בסמוך לקידאפאוואן שבנפת קוטאבטו. השדה מפיק 106 מגה-ואט, והוא כיום תחנת הכוח היחידה מסוגה במינדנאו. תחנת הכוח הגאותרמית מופעלת על ידי חברת הנפט הלאומית של הפיליפינים (Philippine National Oil Company), והיא מספקת חשמל לקידאפאוואן ולנפות השכנות. הפעלתה דרבנה את התפתחות הכלכלה בעיר.
ילידים

שש קבוצות אתניות של ילידים מתייחסים להר אפו כאל ביתם ונחלת אבותיהם: המנובוס (Manobos), הבגובו (Bagobo), האובוס (Ubos), האטס (Atas), הקלאגנס (K’Iagans) והטגאקאולו (Tagacaolo). שבטים אלו חיים אלפי שנים סביב ההר אותו הם מחשיבים כקרקע קדושה, מקום הפולחן הדתי וקיברו של "אפו סנדאווה" (Apo Sandawa), אביהם הקדמון. כמה גנאלוגיות של מנהיגים ידועים של הלומאד בדרום מרכז מינדנאו משייכות את שורשיהם להר אפו. עבור הלומאד נגזר שם ההר משמו של אביהם הקדמון "אפו סנדאווה". הר אפו הוא עבורם המקור לאורחות חייהם הרוחניים והתרבותיים, ומקור למזון ולמרכיבים לתרופות.
טיולים רגליים

בהיותו ההר הגבוה ביותר בפיליפינים מהווה הר אפו אחד מיעדי טיפוס ההרים הפופולריים ביותר במדינה. אל הפסגה מובילים כמה שבילים היוצאים מנפות קוטאבטו ודבאו. השביל הנוח ביותר יוצא מהעיר קידאפאוואן, ואורך בין שלושה לארבעה ימים הלוך ושוב. על פי שיטת הסיווג הנהוגה באתר האינטרנט המקומי PinoyMountaineer.com, המוקדש לטיפוס הרים, מסווג הטיפוס על הר אפו ברמת קושי 7 מתוך 9. בין האתרים בהם עובר השביל כלולים אגם ונאדו (Venado), אחד האגמים הגבוהים ביותר בפיליפינים, הסולפטרות והלוע הגעשי הישן בסמוך לפסגה. מזג האוויר מאפשר טיפוס על ההר בכל עונות השנה, אבל התקופות הפופולריות ביותר לטיפוס הן בקיץ ובחודש אוקטובר.
הערות שוליים

1 2  Global Volcanism Program
↑  "Mt. Apo/Kidapawan-Magpet Trail"
↑  שמו בפיליפינית Suriang Pilipino ng Bulkanolohiya at Sesmolohiya, אבל הוא מוכר יותר בכינוי PHIVOLCS, ראשי התיבות של שמו באנגלית Philippine Institute of Volcanology and Seismology
↑  דף הרי הגעש הפוטנציאליים באתר PHIVOLCS
↑  אין הסכמה בין אתרים רשמיים באינטרנט על גובה ההר. המספר המופיע בערך, 2,938 מטרים, נלקח מאתר Global Volcanism Program ומאתר המכון הפיליפיני לוולקנולוגיה וסייסמולוגיה. באתר ה-CIA מופיע המספר 2,954 מטרים, המופיע גם באתר ה-GVP (הגורס כאמור 2,938) בדף אחד יחד עם המספר 2,938 מטרים. מגדיל לעשות אתר אונסק"ו שבו ההר גבוה ב-205 מטרים (3,143) מהמספר המופיע באתר ה-GVP.
1 2 3  "Profile - Mt. Apo Natural Park". Philippine Protected Areas and Wildlife Bureau.
↑  אתר אונסק"ו
↑  "Protected Areas in Region 11" Protected Areas and Wildlife Bureau of the Philippines.
↑  "Details for Republic Act no. 9237, Mount Apo Protected Act of 2003". Philippine Clearing House Mechanism for Diversity.
↑  Mount Apo Natural Park, אתר אונסק"ו
↑  אתר הארגון
↑  Barangay – חלוקה משנית של נפה בפיליפינים
↑  "Geothermal Operating Sites - Mindanao Geothermal Production Field". Energy Development Corporation יש להקליק על התמונה המסומנת ב-Mindanao I ו-Mindanano II
↑  שם קיבוצי לקבוצות האתניות במינדנאו
↑  Annual Trek to Mount Apo Starts
סולפטרות בהר אפו
גבי ודבי

| --- | --- |

 סוגה:  הרפתקאות, מדע בדיוני
 שחקנים:  גבי אוטרמן (גבי) Gabby Otterman  רוזי ניומן (דבי) Rozzi Newman
 ארץ מקור:  ישראל
 שפות:  אנגלית
 מספר פרקים:  5
 הפקה
 אורך פרק:  20 דק'
 שידור
 רשת שידור:  הטלוויזיה החינוכית
 תקופת שידור מקורית:  1976–הווה
 קישורים חיצוניים
 דף התוכנית ב-IMDb
גבי ודבי (Gabby & Debby) הייתה תוכנית ללימוד אנגלית לכיתה ז' שהופקה על ידי הטלוויזיה החינוכית בשנת 1976. התוכנית יועדה לשנה השלישית של לימודי האנגלית. לסדרה הופקו חמישה פרקים.
הסדרה צולמה בשחור-לבן. היא שודרה בשידורים חוזרים, עד סוף שנות ה-80.
עלילה

הסדרה מתמקדת באח ואחות בגיל העשרה בשם גבי ודבי (גבריאל אוטרמן ורוזי ניומן אסטרמן), השניים מוצאים במהלך משחק חפש את המטמון מקל קסמים במבנה נטוש (מבצר שוני) וכתב חידה מסתורי. כתב החידה מרמז להם כי בעזרת מקל הקסמים הם יכולים לנוע במרחב ולהגיע לכל מקום בעולם על ידי נגיעה בחוד המקל במפה כלשהי. בכתב החידה אזהרה כי אם הנסיעה במרחב לא תסתיים בתוך שעתיים הנוסע יעלם לעולם.
בכל פרק מגיעים האחים לאזור אחר בעולם ומסייעים לחילוץ חולים ולכודים בעזרת מקל הקסמים כשמעליהם מרחף הסיכון של היעלמות אם לא יחזרו בתוך שעתיים. בפרק האחרון גבי מחליט לחפש מטמון נוסף בבית הנטוש שבו הם מצאו את המקל. דבי מוצאת מפה עתיקה, המקל נופל בטעות על המפה וכתוצאה מכך מקל הקסמים והמפה נעלמים למיקום לא ידוע.
לסדרה הופקה סדרת המשך בשנת 1978 בשם "Debby In Hospital" (דבי בבית חולים), שבה הופיעה רק דמותה של דבי, המאושפזת בבית החולים כתוצאה מתאונת דרכים.
פרקי הסדרה

The Wrong Treasure
The Flying Doctor
The Rescue
The Secret Room
The Stolen Paintings
הגרסה המחודשת

בשנות השמונים עלתה בטלוויזיה החינוכית גרסה מחודשת בצבע בשם "Signal C.Q". שינוי נוסף משמעותי היה שבמקום מקל קסמים, בגרסה המחודשת השתמשו הגיבורים, מיקי ודונה, בכדור בדולח. בגרסה המחודשת שיחקו ברוך דרור ויהונתן סגל בתור מיקי ולימור שיינפלד בתפקיד דונה.
מחווה מוזיקלית

בשנת 2003 הוציאה להקת הדג נחש את השיר "גבי ודבי", הנכלל באלבומה השני, "לזוז".
הערות שוליים

↑  על השיר גבי ודבי, מתוך מימה
מלון אמדורסקי

רחבת שער יפו, הבניין בצד ימין הוא מלון אמדורסקי
המלון במבט משער יפו, ראשית המאה ה-20
פרסומת למלונות אמדורסקי, ראשית המאה ה-20
מלון פטרה כיום
מלון אמדורסקי (בפרסומים שונים נקרא גם מלון מרכזי, מלון מרכז, מלון המרכז ומלון צנטרל) היה בית מלון בירושלים בבעלותו של ירחמיאל אמדורסקי. בית המלון, שהתקיים בין 1903 ל-1948, היה השני בעיר בבעלות יהודית, לאחר "מלון קאמיניץ" של מנחם מנדל מקאמיניץ. בין השנים 1903 ועד 1930 שכן המלון ברחבת שער יפו (כיכר עומר אבן אל ח'טאב), מול מגדל דוד. בין 1930 ו-1935 שכן ב"רחוב יוליאן" (רחוב המלך דוד) ובין 1935 ועד 1948 שכן ברחוב בן-יהודה 10. ב-22 בפברואר 1948 נחרב בית המלון בפיגוע ברחוב בן-יהודה (1948). באתרו ההיסטורי של המלון ברחבת שער יפו ניצב כיום מלון פטרה.
המבנה לפני אמדורסקי

מבנה המלון מול מגדל דוד (המבנה הראשון משמאל ברחוב דוד, השוק המרכזי של העיר העתיקה, לבאים משער יפו) נבנה בסוף שנות ה-40 של המאה ה-19 על ידי יוסף אמזלג (אביו של חיים אמזלאג), סוחר יהודי אמיד שעלה מגיברלטר. המבנה בן שלוש הקומות (קומת חנויות ומעליה שתי קומות מגורים) נבנה בסגנון אירופאי. בקשתות החלונות שולבו עיטורי "שן כלב", גג המבנה מעוטר בעמודוני אבן שבראשם גביעים דקורטיביים. ריצוף החדרים נעשה בדוגמת שטיח בדגמים גאומטריים והמרפסות עוטרו במעקות ברזל ותמוכות מסוגננים. בשנות ה-50 של המאה ה-19   הושכר המקום לידיים זרות.
ובשנות ה-70 של המאה ה-19, הושכר המבנה על ידי  משה הורנשטיין שייסד במקום את מלון מדיטרניאן. בין אורחיו היה הסופר הרמן מלוויל, אשר תיאר את נוף בריכת חזקיהו הנשקף מחלונו.
ב-1866 עבר המלון לבית ויטנברג, שליד שער שכם (הידוע כביתו של אריאל שרון), שם התארחו בו, בין השאר, מארק טוויין וצ'ארלס וורן. ב-1871 חזר מלון מדיטרניאן לשכון ב"בית אמזלג" ברחבת שער יפו, המבנה בו קיים היום מלון פטרה. בין אורחיו בתקופה זו היה יוליסס ס. גרנט.
אמדורסקי לפני המלון

ירחמיאל אמדורסקי (1876–1966‏) היה בנו הצעיר של יוסף אמדורסקי שעלה לירושלים עם משפחתו מהעיירה אמדור על-נהר דנייפר שבפלך מוהילב ולכן כונה בירושלים ר' יושקה (יוסף) מוהליבר. מוהליבר ניהל ברובע היהודי בית תמחוי ומסעדה זולה בה סעדו גם יהודים שביקרו בירושלים. המבקרים לנו בבתי תושבים מכיוון שלא היו בעיר כל מלון או אכסניה כשרים, בהמשך פתח מוהליבר גם חדרי אירוח במתכונת של אכסניה.
שמה היו קונים קציצות בשר בעשירייה וישתוממו על זה רבים. ויהי הדבר לנס. ובית התבשיל היה מלא יום יום מבני הישיבה ותלמידי הת"ת ובעלי המלאכה, וסתם עניים, אשר באו להשיב נפשם בקציצת בשר בעד עשירייה אחת. ואם דרשו גם קערה מלאה מרק איטריות היו מוסיפים עוד רק כעשירית אחת. ויברכוהו רבים, ויצא שם בית התבשיל הזה לתהילה... בהמשך הזמן נתפתח העסק ויקבל צורת "מלון" עם כל תנאיו עד שגדל ירחמיאל, והוא קבל העסק בידו.
ירחמיאל אמדורסקי קיבל על עצמו את הנהלת המוסד לאחר מות אביו ב-1895, והוא בן 19 בלבד. המלון, שנקרא בלשון הימים ההם "אש"ל" (אכילה, שתייה, לוויה), עבר מספר מקומות עד שב-1903 התמקם במבנה שברחבת שער יפו, מול מגדל דוד ונקרא מלון מרכזי - י. אמדורסקי.